**ҮНДЭСНИЙ БАЯЛГИЙН САНГИЙН**

**2025 ОНЫ ТӨСВИЙН ТУХАЙ ХУУЛИЙН   
ТӨСЛИЙН ТАНИЛЦУУЛГА**

Үндэсний баялгийн сангийн тухай хууль 2024 оны 04 дүгээр сарын 19-ний өдөр батлагдан, хүчин төгөлдөр хэрэгжиж эхлээд байна.

“Алсын хараа-2050” Монгол Улсын урт хугацааны хөгжлийн бодлогыг тогтвортой хэрэгжүүлж, хөгжлийн тулгамдсан асуудлыг цаг алдалгүй, хурдтай шийдвэрлэхэд чиглэсэн Монгол Улсын Засгийн газрын ирэх дөрвөн жилийн үйл ажиллагааны хөтөлбөрт Үндэсний баялгийн сангийн тогтолцоог бэхжүүлэх талаар тодорхой зорилтууд тусгагдсан.

Тодруулбал, “байгалийн баялгийн үр өгөөжийг Үндэсний баялгийн санд төвлөрүүлж, “Ирээдүйн өв сан”-д ирээдүй үедээ хуримтлал үүсгэж, зээлжих зэрэглэл өндөртэй Засгийн газруудын үнэт цаасанд хөрөнгө оруулалт хийнэ” гэж, “Үндэсний баялгийн сангаар дамжуулан иргэдийг орон сууцтай болоход дэмжлэг үзүүлж, төр, хувийн хэвшлийн хамтын ажиллагааны хүрээнд орлогод нийцсэн орон сууцны нийлүүлэлтийг нэмэгдүүлж, орон сууцжуулалтыг эрчимжүүлнэ” гэж заасан.

Иймд Үндэсний баялгийн сангийн 2025 оны төсвийн тухай хуулийн төслийг дээр дурдсан зорилтуудтай нийцүүлэн боловсрууллаа.

Ирэх 2025 онд Ирээдүйн өв санд ашигт малтмалын нөөц ашигласны төлбөрөөс 1,849,712.5 сая төгрөг төвлөрүүлэх ба санд хуримтлагдсан хөрөнгийг олон улсын зах зээлд хөрөнгө оруулах замаар арвижуулна.

Хуримтлалын санд хуульд заасан эх үүсвэр буюу уул уурхайн олборлолт, ашигт малтмалын боловсруулах салбарын төрийн өмчит болон төрийн өмчийн оролцоотой хуулийн этгээдийн ногдол ашгаас 507,114.8 сая төгрөг, хүүгийн орлогоор 55,013.4 сая төгрөг тус тус төвлөрүүлэхээр тооцож байна. Түүнчлэн Хуримтлалын сангаас хийх хөрөнгө оруулалтаар дамжуулан орон сууцжуулалтыг эрчимжүүлж, хуримтлалыг хуульд заасан нөхцөлөөр арвижуулна.

**Хуулийн төслийн зүйл тус бүрээр:**

Хуулийн төсөл 2 бүлэгтэй байх бөгөөд доор дурдсан агуулгатай байна. Үүнд:

Нэгдүгээр бүлэгт хуулийн нийтлэг үндэслэл, зорилт, Үндэсний баялгийн сангийн 2025 оны төсвийн хууль тогтоомжийн талаар;

***1 ДҮГЭЭР ЗҮЙЛ –****Хуулийн зорилтыг тусгана.*

***2 ДУГААР ЗҮЙЛ –*** *Үндэсний баялгийн сангийн 2025 оны төсвийн хууль тогтоомжийн талаар тусгана.*

Хоёрдугаар бүлэгт Үндэсний баялгийн санд 2025 оны төсвийн жилд төсвийн ерөнхийлөн захирагчийн төвлөрүүлэх орлогын хэмжээ, төрөлжсөн сангуудад хуримтлуулах хэмжээ, хөрөнгө оруулалт хийх хэмжээ болон хуулийг дагаж мөрдөх хугацааг тус тус тусгана.

***3 ДУГААР ЗҮЙЛ –*** *Үндэсний баялгийн сангийн төрөлжсөн сан бүрд төвлөрүүлэх орлогын хэмжээг тусгасан.*

***4 ДҮГЭЭР ЗҮЙЛ –*** *Ирээдүйн өв сангийн хуримтлалын үлдэгдэл болон 2025 онд нэмж хуримтлуулах хэмжээг тусгасан.*

***5 ДУГААР ЗҮЙЛ –*** *Хуримтлалын санд 2025 онд нэмж хуримтлуулах хэмжээг тусгасан.*

***6 ДУГААР ЗҮЙЛ –*** *Хуримтлалын сангийн хөрөнгийн удирдлагын хүрээнд хөрөнгө оруулалт хийх хэмжээг тусгасан.*

***7 ДУГААР ЗҮЙЛ –*** *Хуулийн дагаж мөрдөх хугацааг тусгасан.*

---o0o---